Lone Dybkjær (RV), 2008-03-27:
Jeg synes, det er fint med formandens manuduktion i, hvordan efternavne udtales.
Jeg vil sige, at de havde haft noget af et problem i Parlamentet, hvis det var sket i forbindelse med mit - det er virkelig håbløst i udlandet.
Nå, Det Radikale Venstre siger selvfølgelig ja til det her forslag, fordi det er en del af udmøntningen af den politiske aftale af 1. marts 2008 mellem regeringen, Dansk Folkeparti, Ny Alliance og Det Radikale Venstre.
For god ordens skyld vil jeg derfor også med det samme sige når der nu sidder nogle og lytter i embedsmandslogen - at den aftale vil vi gerne have optrykt i forbindelse med betænkningen, sådan at den ikke forsvinder ud i tågerne.
Det har den slags aftaler det med, forstået på den måde at de i hvert fald for nogle af os kan være svære at finde senere hen.
Hvis jeg havde været lidt opmærksom, ville jeg nok have sagt det, allerede da vi så lovforslaget, men jeg var altså ikke opmærksom nok på, at den aftale ikke var med.
Men det kan jo sagtens ske i forbindelse med betænkningen.
Det kan også godt være, at vi synes, det ville være ønskeligt - og det vil jeg sådan set også allerede nu bede sundhedsministeren og måske hans embedsmænd om at fundere over - at et af Sundhedsstyrelsens papirer fra oktober, tror jeg det er, om vaccinens virkninger også blev en del af det optrykte, så vi har det til eftertiden, og så vi ved, hvad det var, vi sagde ja til.
Jeg skal nok lade være med at bede om den store rapport også, men det her er trods alt et overskueligt antal sider.
Vi er med i aftalen, fordi vi synes, at det sundhedspolitiske indhold med de fire punkter, vaccinationen, pneumokokvaccination i børnevaccinationsprogrammerne, NAT-screeningen og hjerteområdet, er nogle gode tiltag, som vi gerne medvirker til.
Til gengæld deler jeg altså ikke regeringspartiernes entusiastiske begejstring for, at lige præcis reglerne for medicintilskuddene er reguleret som finansieringskilde til det her forslag.
jeg havde nær sagt på værste måde, man kan også sige på bedste måde - i forbindelse med det her lovforslag.
Og det skyldes jo, at vi får den der debat om, at syge mennesker skal finansiere nogle tilskud i form af vaccinationsprogrammer til raske mennesker.
Nu er der en del af os, der går på apoteket, som ikke nødvendigvis er syge, men alligevel regelmæssigt bruger forskellige former for medicin, men den kan vi godt lægge til side.
Det afgørende er, at vi selvfølgelig får en lang række borgerhenvendelser om, at det er fuldstændig urimeligt, at folk, der er afhængige af at gå på apoteket og afhængige af at bruge forskellig medicin, skal være med til at finansiere noget for raske mennesker.
Det er lige præcis den kassetænkning, vi gerne ville have undgået.
Vi har så accepteret den i det her tilfælde, men det ændrer ikke ved, at vi synes, at det er en dårlig del af det.
Det er som sagt ikke, fordi vi sådan set ikke i anden sammenhæng godt ville have ændret på medicintilskuddene, men vi synes bare, at det er en elendig kobling.
Men jeg synes, at det, vi skal glæde os over nu, er, at det her gennemføres, og det var jo også det, der var kernen i det.
Derfor syntes vi også, at vi ikke kunne blive ved med at tærske langhalm på den her finansiering, men sagde, at nu må vi altså se at komme i gang med det.
Men det er ikke nogen model til efterfølgelse.
Så har vi selvfølgelig være udsat for en meget stor lobbyvirksomhed fra virksomhedernes side, og det har jo været interessant at følge virksomhedernes interesse, men det er altså ikke det, der gør, at vi siger ja til det her.
Men netop når jeg står her på Folketingets talerstol, vil jeg godt sige, at lobbyvirksomhed jo kan udøves med en vis elegance og med et fagligt indhold, og den kan sandelig også udøves sådan, at den er en meget stor pression.
Jeg vil i og for sig appellere til, at de medicinalvirksomheder, der er inde i billedet her, i den videre diskussion, som vi skal have om det her, hvor jeg går ud fra at vi stadig fastholder, at vaccinen kommer i udbud, ligesom lægger en smule dæmper på sig selv i den argumentation, de anvender for, at vi nu absolut skal bruge så og så mange penge til det her område.